Aḥric amenzu Tansayit d tetrarit deg tmedyazt taqbaylit 1- Tansayit deg tmedyazt taqbaylit : 1-1-Anamek n tensayit : Tansayit d awal yuɣen amkan s lewseɛ deg waṭas n tezrawin d yidlisen, ɣas akken d awal wezzilen maca ad t-naf iɛebba s lemɛani d yinumak ilqayanen; cudden di tuget ɣer wayen akk i d-ǧǧan lejdud si zzman aqdim, am leɛwayed d wansayen, udmawen n tmetti, tikta d tmuɣliwin, leṣnaf n tsekla d waṭas n tɣawsiwin-nniḍen. Acu kan ɣas wessiɛ wannar n tensayit, di tezrawtagi-nneɣ, ad d-nebder kan ayen ara neḥwiǧ di tesleḍt-nneɣ, ladɣa ayen icudden ɣer wannar n tmedyazt, ɣef waya ad d-nessigzel awal di snat temsal tigejdanin : anamek n tensayit deg yimawalen, d unamek-ines ɣur yinagmayen.